প্ৰথমবাৰৰ বাবে ত্ৰিপুৰাই ১২,৫০০ টকাত চাহপাত বিক্ৰীৰে অভিলেখ ৰচিবলৈ সক্ষম হ' ল। ত্ৰিপুৰাৰ "নীৰমহল ব্ৰেণ্ড" ৰ চাহে এতিয়া ডেনমার্কৰ বজাৰ দখল কৰাৰ বাবে প্ৰস্তুতি সম্পূৰ্ণ কৰি তুলিছে। হাতেৰে তৈয়াৰ কৰা চাহপাতৰ প্ৰস্তুতি সন্দৰ্ভত বাগিচাৰ কৰ্তৃপক্ষই কয় যে- সাধাৰণতে চাহপাত হাতেৰে চিঙি কাৰখানালৈ লৈ যোৱা হয় আৰু ইয়াৰ পৰৱৰ্তী পৰ্য্যায়ত চাহপাতৰ উৎপাদন প্ৰক্ৰিয়া আৰম্ভ কৰা হয়। কিন্তু হাতেৰে প্ৰস্তুত কৰা চাহপাতবোৰ কাৰখানালৈ লৈ যোৱা হয় যদিও মেচিনৰ ব্যৱহাৰৰ পৰা দূৰত ৰাখি পাতবোৰৰ লগতে চাহৰ কলি অথবা দুটা পাত আৰু এটি কলি লাহে লাহে হাতৰ তলুৱাত ঘূৰাই কোমল কৰা হয় আৰু শুকুৱাই চাহ তৈয়াৰ কৰা হয়।" নীৰমহল চাহ" কোম্পানিৰ গৰাকী সুমেধা দাসে উৎফুল্লিত হৈ জনায় যে- "ত্ৰিপুৰাৰ চাহে এতিয়ালৈ লাভ কৰা মূল্যৰ ভিতৰত এয়াই সৰ্বাধিক, পূৰ্বতে চাহৰ মূল্যই ১০ হাজাৰৰ সীমা স্পৰ্শ কৰিছিল যদিও সদ্যহতে ১২,৫০০ টকা প্ৰতি কেজি চাহ বিক্রী হোৱাৰ ফলত ত্ৰিপুৰাৰ চাহ উদ্যোগৰ ভিতৰত অভিলেখ সৃষ্টি কৰিবলৈ সক্ষম হৈছে।" ১২,৫০০ টকাত বিক্রী হোৱা চাহপাতবোৰ ত্ৰিপুৰাৰ উনাকোটি জিলাৰ অন্তৰ্গত কৈলাশাহাৰৰ ওচৰত অৱস্থিত পঞ্চম নগৰ চাহ কাৰখানাত এটা সমবায় সমিতিয়ে একচেটিয়াকৈ প্ৰস্তুত প্ৰণালী চলাই আছে।